**Referat fra Grundejerforeningen Solhøj’s generalforsamling d. 25 april 2019**

Deltagere: 17 personer (14 parceller) heraf 5 bestyrelsesmedlemmer

1. **Valg af dirigent**

Lasse Malmqvist blev valgt.

Generalforsamlingen er rettidig indkaldt, da mødeindkaldelsen er uddelt d. 1. april, altså mere end 14 dage før afholdelse af generalforsamlingen.

1. **Bestyrelsens beretning**, **samt orientering om anlægs- og vedligeholdelsearbejder**

Bestyrelsens opgavefordeling

* Mikkel Svendsen – ansvarlig for hjemmesiden, telte, nyhedsbreve, anlæg og kontakt til snerydningsfirmaet
* Lasse Malmqvist – ansvarlig for Facebook-gruppen og kontaktperson til Grundejeren.dk
* Mikkel Mørch – kontaktperson til grundejerforeningen Lille Solhøj
* Ingelise Kvorning – kasserer, sekretær og veje
* Jesper Sønderstrup - festudvalg
* Louise Jensen og Søren Budde Jensen er bestyrelsessuppleanter

**Veje:** Ved gennemgang af veje og fortove i april måned konstaterede bestyrelsen 15 reparationskrævende skader, som vi har indhentet tilbud på udbedring af hos Gendrup. Prisen bliver 18.900 kr. + moms, og det vil snart blive udført. Firmaet SKAKS har påkørt og ødelagt en pullert på Tølløsevej, og de har påtaget sig skylden, hvorfor betaling for denne reparation ikke tilfalder grundejerne.

**Anlæg:** Bulken Service har igen i år vedligeholdt trekanten; vi har ikke haft udgifter til større beskæringsarbejder i år.

**PBS opkrævning:** De fleste har tilmeldt sig betalingsservice – kun 14 mangler.

p.t. er der 2 udestående kontingentrestancer, som der er rykket for.

**Telte:** Det går ganske godt med udlejning af de nye telte – indtægten for året er 1800 kr.

Telteboksene står fortsat hos Ingelise.

**Sne:** Der blev kun tale om en enkelt snerydning (26 januar) i denne vintersæson.

**Hjemmesiden og nyhedsbreve:** På foreningen hjemmeside [www.grundsolhoj.dk](http://www.grundsolhoj.dk) fremgår diverse oplysninger om bestyrelsen, vedtægter, referater, regnskaber, bookning af telte, m.v.

Til de tilmeldte grundejere udsendes der en nyhedsmail nogle gange om året med nyheder/begivenheder, som vedrører foreningen (arrangementer, anlægsarbejder o.l.) Tilmelding sker på hjemmesiden under fanebladet ”tilmeld nyhedsbrev”, og bestyrelsen opfordrer alle ikke allerede tilmeldte grundejere om at gøre det, og alle grundejere om at give besked ved ændring af mailadresser. For tiden er 49 parceller ud af 103 mulige tilmeldt. På hjemmesiden findes også lik til tilmelding til Solhøjs Facebookgruppe.

**Facebookgruppen og Grundejeren DK:** Foreningen er medlem af Grundejeren.dk, som er en sammenslutning af grundejerforeninger, hvor der kan hente juridisk hjælp, hvis der er behov for det.

**Fibernet:** I seneste nyhedsbrev fra Gigabit fra 5. april oplyser firmaet, at de styrede underboringsmaskiner er netop blevet færdige på Stenløsevej og arbejder sig op ad Gyrtingevej (nær Husum Skole). Firmaet forventer, at de første kunder i vores område er online i juli måned.

**Sommerfest:** Der blev afholdt sommerfest på ’trekanten’ sammen med grundejerforeningen Lille Solhøj d. 2 juni. Der var loppemarked, hoppeborg til børnene, underholdning med gøjleren Mukke og musik.

*Beretningen blev godkendt.*

Efter beretningen blev vores vejes og fortoves tilstand diskuteret. Især fortovene er mange steder nedslidte og trænger til genopretning. Det blev foreslået, at bestyrelsen gennemgår fortovene og laver en prioritering af reparationerne og får indhentet tilbud.

1. **Regnskab**

Det udsendte regnskab blev gennemgået. Der har ikke været udgifter til snerydning og kun et lille beløb til vejvedligehold. Andre udgiftsposter ligger på det sædvanlige niveau.

*Regnskabet blev godkendt.*

1. **Forslag**

For at fremme Gigabit’s grave-godkendelse hos kommunen har bestyrelsen fremlagt følgende forslag:

”Grundejerforeningen Solhøj giver hermed Gigabit tilladelse til, at firmaet nedgraver fiberkabler i foreningen under følgende forudsætninger: Gigabit bruger egne medarbejdere til arbejdet, og når et område afsluttes, står de også for genoprettelsen. Det er kommunens ansvar at godkende det færdige arbejde, men det skal også godkendes af grundejer-foreningens bestyrelse, og hvis der er fejl, skal disse rettes af Gigabit for Gigabits regning.”

*Forslaget blev vedtaget.*

1. **Budget og fastsættelse af kontingent**

Budget for 2019 fremgår af regnskabet. Bestyrelsen foreslår at fastholde kontingentet på i alt 2800kr/år – sammensat af 2300 kr. incl. 1000 kr. til vejfond til grundejerforeningen og 500 kr. til snerydning. D.v.s. 1400 kr. halvårligt.

*Budget og fastsættelse af kontingent blev godkendt.*

1. **Fastsættelse af administrationsudgifter**

De foreslående honorarer til bestyrelsesmedlemmerne på 2500 kr. til kassereren og 500 kr. til øvrige bestyrelsesmedlemmer blev godkendt.

1. **Valg til bestyrelse og suppleanter**

Mikkel Svendsen, Jesper Sønderstrup blev genvalgt til bestyrelsen. Søren Budde Jensen blev genvalgt som suppleant, og i stedet for Louise Jensen blev Mads Christoffersen valgt som suppleant.

1. **Valg af revisor og suppleant**

Jan Jungberg blev genvalgt som revisor og Lis Jensen som revisorsuppleant.

1. **Eventuelt**

* Der vil igen i år bliveafholdt **Sommerfest d. 25 maj** på trekanten. Frivillige til de forskellige aktiviteter efterlyses! – Der kommer et opslag på Facebook-gruppen herom, så man kan melde sig.
* **Hensigtsmæssig brug af brændeovne –** bestyrelsen foreslår, at der inden næste fyringssæson afholdes et møde med en skorstensfejer, som kan fortælle om hvordan man bruger sin brændeovn effektivt. Bestyrelsen vil også undersøge muligheden for samlet indkøb af brænde til interesserede brændeovnsbrugere. Endvidere vil der blive udsendt et spørgeskema til medlemmerne for at indsamle oplysninger om brændeovne og brugsmønster. Det blev oplyst at man kan få 2000 kr.i præmie hvis man udskifter sin gamle brændeovn med en ny mere effektiv ovn (skal godkendes af en skorstensfejer).

Emnet blev debatteret og deltagerne var enige om at det er en god ide. Bestyrelsen vil arrangere et møde til efteråret.